b'\n_START_ARTICLE_\nPetronijus Maksimas\n_START_SECTION_\nGyvenimas iki tampant imperatoriumi\n_START_PARAGRAPH_\nPetronijus gim\xc4\x97 apie 396 m., gimimo vieta ne\xc5\xbeinoma. Priklaus\xc4\x97 Anicij\xc5\xb3 (lot. Anicius) \xc5\xa1eimai ir buvo giminingas v\xc4\x97liau vald\xc5\xbeiusiam imperatoriui Olibrijui_NEWLINE_Jaunyst\xc4\x97je Petronijus padar\xc4\x97 puiki\xc4\x85 karjer\xc4\x85: 415 m. jau buvo notarijus, 416 m. tapo finans\xc5\xb3 ministru ir i\xc5\xa1buvo poste iki 419 m. Nuo 420 m. sausio/vasario iki 421 m. rugpj\xc5\xab\xc4\x8dio/rugs\xc4\x97jo - Romos miesto prefektas. Kaip prefektas jis atstat\xc4\x97 \xc5\xa0ventojo Petro bazilik\xc4\x85. 433 m. Petronijus i\xc5\xa1rinktas konsulu vieneriems metams. 439 m. rugpj\xc5\xabt\xc4\xaf-441 m. vasar\xc4\xaf jis Italijos pretorion\xc5\xb3 prefektas, o 443 m. antr\xc4\x85kart i\xc5\xa1rinktas konsulu. Tarp 443 m. ir 445 m. pastatydino Forum\xc4\x85 ant kalvos tarp Labik\xc5\xb3 kelio ir \xc5\xa0v. Klemenso bazilikos ant Celijaus kalvos.\n_START_SECTION_\nKova d\xc4\x97l imperatoriaus sosto\n_START_PARAGRAPH_\nPetronijus \xc4\xaf\xc5\xbeeng\xc4\x97 \xc4\xaf sost\xc4\x85 po dviej\xc5\xb3 politini\xc5\xb3 \xc5\xbemog\xc5\xbeudys\xc4\x8di\xc5\xb3: pirmoji buvo kariuomen\xc4\x97s vado Flavijaus Aecijaus, antroji \xe2\x80\x93 imperatoriaus Valentiniano III 455 m. kovo 16 d._NEWLINE_Pasak istoriko Jono Antiochijie\xc4\x8dio, Petronijus pralo\xc5\xa1\xc4\x97 la\xc5\xbeybose daug pinig\xc5\xb3 Valentinianui ir atidav\xc4\x97 jam savo \xc5\xbeied\xc4\x85. Tuo \xc5\xbeiedu imperatorius pasinaudojo, kad i\xc5\xa1kviest\xc5\xb3 \xc4\xaf r\xc5\xabmus Petronijaus \xc5\xbemon\xc4\x85. \xc5\xa0i man\xc4\x97, kad j\xc4\x85 kvie\xc4\x8dia vyras, bet atvykus paai\xc5\xa1k\xc4\x97jo, kad tur\xc4\x97s pietauti su Valentinianu, kuris po piet\xc5\xb3 moter\xc4\xaf i\xc5\xa1prievartavo. Gr\xc4\xaf\xc5\xbedama namo Petronijaus \xc5\xbemona susitiko vyr\xc4\x85 ir apkaltino j\xc4\xaf, kad \xc5\xa1is atidav\xc4\x99s j\xc4\x85 imperatoriui. Petronijus nusprend\xc4\x97 atker\xc5\xa1yti, bet suprato, kad i\xc5\xa1 prad\xc5\xbei\xc5\xb3 turi atsikratyti Aecijaus. Vykdydamas sumanym\xc4\x85, jis tapo Valentiniano eunucho Heraklijaus draugu, kuris prie\xc5\xa1inosi Aecijui, tik\xc4\x97damasis \xc4\xafgyti daugiau vald\xc5\xbeios. Jiedu \xc4\xaftikino imperatori\xc5\xb3, kad Aecijus ketina j\xc4\xaf nu\xc5\xbeudyti, tad Valentinianas, padedamas Heraklijaus, nu\xc5\xbeud\xc4\x97 kariuomen\xc4\x97s vad\xc4\x85._NEWLINE_Po Aecijaus mirties Petronijus siek\xc4\x97 u\xc5\xbeimti jo viet\xc4\x85 ir tapti kariuomen\xc4\x97s vadu, bet imperatorius su tuo nesutiko, nes Heraklijus jam patar\xc4\x97 vienam \xc5\xbemogui nesuteikti Aecijaus tur\xc4\x97tos galios. Anot Jono Antiochijie\xc4\x8dio, \xc4\xafsiut\xc4\x99s Petronijus nusprend\xc4\x97 nu\xc5\xbeudyti imperatori\xc5\xb3. S\xc4\x97brais jis pasirinko Optilij\xc4\x85 ir Traustil\xc4\x85, du skitus, kurie tarnavo Aecijui, o po jo mirties lyd\xc4\x97jo imperatori\xc5\xb3. Petronijus \xc4\xaftikino juos, kad vien tik imperatorius atsakingas u\xc5\xbe Aecijaus mirt\xc4\xaf ir pasi\xc5\xabl\xc4\x97 atlyg\xc4\xaf, jei \xc5\xa1ie i\xc5\xa1duos Valentinian\xc4\x85. 455 m. kovo 16 d. Valentinianas III nuvyko \xc4\xaf Marso lauk\xc4\x85 su abiem skitais ir kitais sargybiniais. Kai imperatorius nulipo nuo arklio, kad pasitreniruot\xc5\xb3 su lanku, Optilija trenk\xc4\x97 jam \xc4\xaf smilkin\xc4\xaf, o Traustila nu\xc5\xbeud\xc4\x97 Heraklij\xc5\xb3. Po to skitai nune\xc5\xa1\xc4\x97 kar\xc5\xabn\xc4\x85 ir drabu\xc5\xbeius Petronijui._NEWLINE_Imperatoriaus nepaliko \xc4\xafp\xc4\x97dinio. Jonas Antiochijietis teigia, kad tuo metu \xc4\xaf vald\xc5\xbei\xc4\x85 pretendavo trys kandidatai: Aecijaus apsauginis Maksimianas, turtingo pirklio Domnino i\xc5\xa1 Egipto s\xc5\xabnus; b\xc5\xabsimasis imperatorius Majorianas, po Aecijaus mirties vadovav\xc4\x99s kariuomenei, imperatorien\xc4\x97s Licinijos Eudoksijos favoritas; Petronijus Maksimas, kur\xc4\xaf r\xc4\x97m\xc4\x97 Romos senatas ir jo papirkti r\xc5\xabm\xc5\xb3 pareig\xc5\xabnai.\n_START_SECTION_\nImperatoriaus soste\n_START_PARAGRAPH_\nTap\xc4\x99s imperatoriumi Petronijus ved\xc4\x97 imperatoriaus na\xc5\xa1l\xc4\x99 Licinij\xc4\x85 Eudoksij\xc4\x85. Ji tek\xc4\x97jo nenoriai, \xc4\xaftardama, kad b\xc5\xabtent Petronijus nu\xc5\xbeud\xc4\x97 velion\xc4\xaf imperatori\xc5\xb3. I\xc5\xa1 ties\xc5\xb3 su imperatoriaus \xc5\xbeudikais Petronijus elg\xc4\x97si maloniai. Po kiek laiko Licinija kreip\xc4\x97si \xc4\xaf vandal\xc5\xb3 karali\xc5\xb3 Geiserik\xc4\x85. Licinija tur\xc4\x97jo ry\xc5\xa1i\xc5\xb3 su vandalais, nes jos dukra Eudocija buvo su\xc5\xbead\xc4\x97ta su Geiseriko s\xc5\xabnumi Huneriku, kol Petronijus at\xc5\xa1auk\xc4\x97 su\xc5\xbead\xc4\x97tuvi\xc5\xb3 susitarim\xc4\x85, tuo \xc4\xafsiutindamas Geiserik\xc4\x85.'